
ΠΕΡΙΕΧΟΜΕΝΑ

Χαιρετισμός του Καθηγητή κ. Στέφανου Γκρίτζαλη, Πρύτανη του Πανεπιστημίου Αιγαίου

Ομιλία του Καθηγητή κ. Γιάννη Καρκαζή, Κοσμήτορα της Σχολής Επιστημών της Διοίκησης, με θέμα: «Η σχέση του Γιάννη Καράλη με το Πανεπιστήμιο Αιγαίου»
Ομιλία της κ. Μαρίας Βασιλακάκη, Προέδρου του Φιλοτεχνικού Ομίλου Χίου, με θέμα: «Γιάννης Καράλης, μία φωτεινή διαδρομή»

Ομιλία του Καθηγητή κ. Γιάννη Καρκαζή, Κοσμήτορα της Σχολής Επιστημών της Διοίκησης, με θέμα: «Η ανεκτίμητη προσφορά των χορηγών και ευεργετών στο Πανεπιστημίου Αιγαίου»

Ομιλία της κ. Μαρίας-Μαρκέλλας Βαρώνη, Προέδρου του Γυναικείου Σωματείου ‘Φίλοι του Χιώτικου Χωριού’,  με θέμα: «Η σημασία των χορηγιών στην Παιδεία διαχρονικά»

Χαιρετισμός του Καθηγητή κ. Στέφανου Γκρίτζαλη,

 Πρύτανη του Πανεπιστημίου Αιγαίου

 Αξιότιμες Κυρίες και Κύριοι,

Τα τελευταία χρόνια διανύουμε δύσκολες στιγμές στη χώρα μας, έντονη κοινωνική και οικονομική κρίση, μια κατάσταση η οποία εδράζεται σε έναν στρεβλό τρόπο λειτουργίας, πρωτίστως του πολιτικού συστήματος, με οικονομική λειτουργία που παρήγαγε χρέη και ελλείμματα, με ένα παραγωγικό μοντέλο για την οικονομία το οποίο δεν ήταν παραγωγικό, ενδεχομένως δεν ήταν καν μοντέλο. 
Πρέπει πλέον να κοιτάξουμε μπροστά, πρέπει να δούμε πως η χώρα μπορεί να αλλάξει σελίδα, να αλλάξει παράδειγμα, αναγνωρίζοντας ότι τα Πανεπιστήμια μπορούν να συνεισφέρουν ουσιαστικά στην απελευθέρωση της δυναμικής του τριγώνου της γνώσης:  «Εκπαίδευση, Έρευνα, Καινοτομία». Στο πλαίσιο αυτό, τα Πανεπιστήμια έχουν μείζονα ρόλο να επιτελέσουν. Τα Πανεπιστήμια, το Πανεπιστήμιο Αιγαίου, τα δημόσια Πανεπιστήμια στην Ελλάδα είναι μέρος της λύσης, δεν είναι μέρος της κρίσης. 
Για να προχωρήσουν, όμως, τα Πανεπιστήμια μπροστά, βασικό ρόλο καλούνται να επιτελέσουν οι άνθρωποι του Πανεπιστημίου. Και εμείς, εδώ στο Αιγαίο, στους ανθρώπους μας δεν περιλαμβάνουμε μόνον αυτούς που εργάζονται στο Πανεπιστήμιο, αλλά όλες και όλους που με την ψυχή τους μας παρέχουν διαρκή στήριξη, μας βοηθούν οποιαδήποτε στιγμή το ζητήσουμε, σημαντικές εκ μέρους τους προσπάθειες χρόνια τώρα πολλά, ευεργέτες, χορηγοί, Άνθρωποι.

Είμαστε εδώ σήμερα για να τιμήσουμε όλους και όλες τους χορηγούς, παρόντες και παρούσες, απόντες και απούσες, ακόμη και αυτούς που δυστυχώς δεν είναι πια μαζί μας. 

Είμαστε εδώ για να τους ευχαριστήσουμε και να τους υποσχεθούμε ότι το Πανεπιστήμιο Αιγαίου θα προχωρήσει ακόμη περισσότερο στην ανάπτυξή του, θα βοηθήσει να πάμε τον ήλιο πιο ψηλά, προς όφελος των αποφοίτων μας, προς όφελος της κοινωνίας, προς όφελος της χώρας, για μια ακόμη καλύτερη Ελλάδα.

Σας ευχαριστώ πολύ
Ομιλία του Καθηγητή κ. Γιάννη Καρκαζή, 

Κοσμήτορα της Σχολής Επιστημών της Διοίκησης, με θέμα:

 «Η σχέση του Γιάννη Καράλη με το Πανεπιστήμιο Αιγαίου»
Αξιότιμε κ. Πρύτανη, αξιότιμοι εκπρόσωποι των τοπικών αρχών, αγαπητοί συμπολίτες,
Η προσφορά του Γιάννη Καράλη τόσο στο Πανεπιστήμιο Αιγαίου όσο και στην πνευματική ζωή της Χίου είναι σημαντικότατη.

Ο Γιάννης Καράλης, με την ιδιότητά του ως μέλους και προέδρου της Επιτροπής Στήριξης του Πανεπιστημίου Αιγαίου και προέδρου του Ιδρύματος  «Ιερό Τάγμα του Αγίου Παντελεήμονος» πρωτοστάτησε και κινητοποίησε όλη την Χιακή Κοινωνία στην Χίο και στην Αττική με παραστάσεις του στους τότε Υπουργούς Εθνικής Παιδείας και Θρησκευμάτων κ.κ. Στέλιο Παπαθεμελή και Απόστολο Κακλαμάνη και κατάφερε να τους πείσει να προχωρήσουν το 1984 στην ίδρυση του πρώτου Τμήματος του Πανεπιστημίου (Τμήμα Διοίκησης Επιχειρήσεων, ΤΔΕ) στην Χίο με την προυπόθεση προσφοράς των παρακάτω οικοπέδων, κτιρίων και εξοπλισμού:
1. Το κτίριο μετά του περιβάλλοντος χώρου και των εγκαταστάσεων του Μιχάλειου Ορφανοτροφείου Χίου στο οποίο εγκαταστάθηκε το ΤΔΕ και σήμερα η Σχολή Επιστημών της Διοίκησης.
2. Την Καράδειο Επαγγελματική Σχολή επί της οδού Λιβανού, ένα διώροφο κτίριο για την στέγαση των καθηγητών, από το σωματείο «Φίλοι του Χιώτικου Χωριού» (υπό την προεδρία τότε της κ. Ηρώς Μενή και σήμερα της κ. Μαριέλλας Βαρώνη).
3. Τα ακόλουθα κτίρια και χώρους του Ιδρύματος «Ιερό Τάγμα του Αγίου Παντελεήμονος»:

· Οικόπεδο στην περιοχή του Σκυλίτσειου Νοσοκομείου Χίου για χρήση του ως Φοιτητικής Εστίας.

· Το κτίριο της οδού Βουλγαροκτόνου στην περιοχή Ιπποκράτους στην Αθήνα για χρήση του ως γραφείων του Πανεπιστημίου Αιγαίου. Εκεί στεγάστηκαν η Τεχνική Υπηρεσία του Πανεπιστημίου καθώς και άλλες υπηρεσίες.
· Ένα ακόμη διαμέρισμα στην Αθήνα.

4. Τους πρώτους 30 ηλεκτρονικούς υπολογιστές  για την εξάσκηση των φοιτητών από την Ομοσπονδία Χιακών Σωματείων Νέας Υόρκης και Καναδά και

5. Διάφορα χρηματικά ποσά από Χιώτες Ευπατρίδες.
Γενικά, ο Γιάννης Καράλης πρωτοστάτησε μαζί με την Επιτροπή Στήριξης του Πανεπιστημίου Αιγαίου στην κινητοποίηση όλων των Χιακών Φορέων και Προσωπικοτήτων βοηθώντας στην ίδρυση του Τμήματος Ναυτιλίας και Επιχειρηματικών Υπηρεσιών, του Τμήματος Μηχανικών Οικονομίας και Διοίκησης καθώς επίσης τελευταία και στην προσπάθεια ίδρυσης Τμήματος Τουρισμού στη Χίο.

Στην συνέχεια θα αναφερθώ σε ορισμένες όχι και τόσο γνωστές πτυχές της προσωπικότητας του Γιάννη Καράλη αλλά και της μεγάλης προσφοράς του στο Πανεπιστήμιο Αιγαίου.
Η πρώτη ανταλλαγή απόψεων με τον Γιάννη Καράλη αφορούσε το Πανεπιστήμιο Αιγαίου και το μεγάλο όραμά του γι’ αυτό. Καθώς μιλούσε αισθανόμουν ότι συμπλέκονταν κατά τρόπο νοσταλγικό εικόνες από το Πανεπιστήμιο της Σμύρνης του 1922 με αυτές του επανιδρυθέντος το 1985 Πανεπιστήμιου Αιγαίου, τονίζοντας πάντοτε ο Γιάννης το «επανιδρυθέντος». Μου μιλούσε για το «Φως Εξ Ανατολών» που αποτελούσε την συμβολική κορωνίδα του οράματός του για το Πανεπιστήμιο και για το τι πρέπει να κάνουμε για να πετύχουμε την βιώσιμη ανάπτυξή του. Μου τόνιζε ότι το Πανεπιστήμιο πρέπει να αναπτύξει βαθιές ρίζες στην Χιώτική Κοινωνία και τις παραδόσεις του νησιού. Ως ένα από τα εργαλεία για την επίτευξη αυτού του στόχου ο Γιάννης Καράλης μου πρότεινε την δημιουργία ενός πρωτοπόρου για την Ελλάδα θεσμού, την δημιουργία μιας Επιτροπής η οποία θα απαρτιζόταν από εκπροσώπους των φορέων της Χίου και του Πανεπιστημίου και θα διασυνέδεε κατά τρόπο λειτουργικό και αμοιβαία επωφελή την Σχολή της Χίου με τον οικονομικό, κοινωνικό και πολιτιστικό περίγυρό της. Η υλοποίηση της πρότασης αυτής του Γιάννη Καράλη υπήρξε το πρώτο μέλημά μου όταν ανέλαβα καθήκοντα ως Κοσμήτορας της Σχολής Επιστημών της Διοίκησης το 2006. Η Επιτροπή Διασύνδεσης του Πανεπιστημίου Αιγαίου με την Χιακή Κοινωνία εξακολουθεί και σήμερα να παράγει, πλούσιο θέλουμε να πιστεύουμε, έργο. Όμως ταυτόχρονα θεωρούμε ότι η διασύνδεση αυτή δεν έχει φτάσει στο επίπεδο που επιθυμούμε, που θα ήθελε και ο Γιάννης, και για τον λόγο αυτό ψάχνουμε να βρούμε τρόπους που θα φέρουν πιο κοντά την Χιώτικη Κοινωνία και το Πανεπιστήμιο. Για να πετύχουμε αυτό ανατρέχουμε και πάλι στο όραμα, τις σοφές σκέψεις και την πνευματική παρακαταθήκη του Γιάννη Καράλη. 

Ο Γιάννης Καράλης είχε από την πρώτη στιγμή εντοπίσει τους παράγοντες εκείνους που θα μπορούσαν να δράσουν ως τροχοπέδη στην αειφόρο ανάπτυξη της Σχολής της Χίου. Θεωρούσε ότι ο βασικότερος ανασταλτικός παράγοντας για την αειφόρο ανάπτυξή της Σχολής της Χίου είναι η μη ύπαρξη κρίσιμης μάζας καθηγητών οι οποίοι θα διαμένουν μόνιμα στη Χίο και θα στηρίζουν μέσα από την καθημερινή και συνεχή επαφή τους με τον οικονομικό και κοινωνικό περίγυρο την επιδιωκόμενη διασύνδεση. Από την άλλη μεριά αναγνώριζε ότι οι περιορισμένες υποδομές της Σχολής και το πολύ μικρό ιστορικό της ίχνος στο νησί περιόριζαν αντικειμενικά την εμβέλεια του πνευματικού της σήματος στον τοπικό πληθυσμό. Για την αντιμετώπιση αυτού του ζητήματος μου είχε τότε προτείνει την δημιουργία ενός ισχυρού πνευματικού φάρου από την οραματική και λειτουργική συμπόρευση των τριών σημαντικότερων πνευματικών φορέων της Χίου, της Βιβλιοθήκης Κοραή, του Πανεπιστήμιου Αιγαίου και του Φιλοτεχνικού Ομίλου.
Εστω και με καθυστέρηση πολλών ετών θεωρούμε ότι μια τέτοια συμπόρευση ή σύμπραξη των τριών αυτών φορέων υπό την μορφή ενός πολιτιστικού «τρίπολου» θα δημιουργούσε ισχυρότατες θετικές συνέργειες για όλες τις πλευρές του κύρια όμως για την Χίο. Πάνω σε αυτό το ζήτημα έχω ανταλλάξει ήδη ιδέες και σκέψεις τόσο με την πρόεδρο του Φιλοτεχνικού Ομίλου κ. Βασιλακάκη όσο και με τον πρόεδρο του Εφορευτικού Συμβουλίου της Βιβλιοθήκης Κοραή κ. Μανώλη Στάθη και έχει δημιουργηθεί θετικότατη συναντίληψη.

Θα ολοκληρώσω την αναφορά μου στον Γιάννη Καράλη ανιχνεύοντας το όραμά του για την Ελλάδα και την Ιωνία ειδικότερα.  Ο Γιάννης Καράλης υπήρξε ένας κοσμοπολίτης αστός με εξαιρετική και ευρύτατη παιδεία, βαθιές ιστορικές γνώσεις και μοναδικό ήθος. Τα στοιχεία αυτά του επέτρεψαν να κατανοήσει, να αποκρυπτογραφήσει θα έλεγα, τις βαθύτερες διαχρονικές αξίες του Ελληνισμού και της Ρωμιοσύνης. Πίστευε ότι η Ελλάδα δεν είναι μόνο ο Παρθενώνας και τα Επη του Ομήρου αλλά όλοι εκείνοι οι πολιτισμοί  που αναμίχθηκαν από το χέρι του Θεού και της Φύσης στο πολιτιστικό χωνευτήρι του Αρχιπελάγους και της Ιωνίας για να δημιουργηθεί ο μοναδικός πολιτισμός του. Το ονειροπόλο βλέμμα του και το οραματικό του πνεύμα έκρυβαν μέσα τους την πιο ρεαλιστική ουτοπία, την οραματική ουτοπία που κινητοποιεί τον Ελληνα ανά τους αιώνες, που του δίνει την ψυχική και πνευματική δύναμη να υπερβεί τον εαυτό του και να δημιουργεί πνευματικές αξίες και επιτεύγματα που μας κρατάνε ζωντανούς αυτή την πολιτιστικά άνυδρη περίοδο που διανύουμε. Μοιραζόμασταν επίσης την αίσθηση ότι η Χίος από την Μικρασιατική Καταστροφή και μετά παραμένει πολιτιστικά και οικονομικά ανάπηρη μιας και αποκόπηκε από την Μάνα Γη της Ιωνίας που επί αιώνες την πλούτιζε με το εμπόριο και την γαλουχούσε με τον πολιτισμό της. 
Όμως ο Γιάννης Καράλης ήταν ταυτόχρονα και αισιόδοξος όπως οι περισσότεροι μεγάλοι στοχαστές.
Γιατί πίστευε ότι πάλι με χρόνια με καιρούς, όταν οι λαοί εκατέρωθεν του Αιγαίου συνειδητοποιήσουν ότι αυτά που τους ενώνουν είναι πολύ περισσότερα από αυτά που τους χωρίζουν, όταν συνειδητοποιήσουν ότι η ελιά, το μελτέμι, το βυζαντινό τεριρέμ και οι κυκλωτικοί χοροί είναι ο κοινός φυσικός τους χώρος, τότε η Χίος θα ξανασμίξει με την Μάνα Γη της Ιωνίας και το φως από το κεράκι που τρεμοσβήνει θα ξαναγίνει η υπέρλαμπρη δάδα του Φωτός εξ Ανατολών. Σ’ αυτή την δύσκολη πορεία, ο Γιάννης Καράλης θα είναι πάντα δίπλα μας, πάντα κοντά μας φωτίζοντας τον δρόμο μας μέσα από την πολύτιμη πνευματική παρακαταθήκη του της οποίας ακοίμητος φύλακας πρέπει να είναι τα δύο πνευματικά του παιδιά που τόσο αγάπησε: το Πανεπιστήμιο Αιγαίου και ο Φιλοτεχνικός Ομιλος.
Σας ευχαριστώ
Ομιλία της κ. Μαρίας Βασιλακάκη,

Προέδρου του Φιλοτεχνικού Ομίλου Χίου, με θέμα: 
«Γιάννης Καράλης, μία φωτεινή διαδρομή»

Κυρίες και κύριοι, καλησπέρα σας

Απόψε είναι μια ιδιαίτερη βραδιά για τη Χίο μας, για το Πανεπιστήμιο μας, για την πολιτιστική και πνευματική ιστορία του μυροβόλου μας νησιού. Μια βραδιά μνήμης και τιμής σ' έναν πρωτεργάτη και στυλοβάτη του πνεύματος στην όμορφη πατρίδα μας που αιώνια λουσμένη στο Ιωνικό Φως, δεν έπαψε ποτέ να το ακτινοβολεί παντού όπου έφτασαν και μεγαλούργησαν τα παιδιά της. Αυτή ήταν η κεντρική ιδέα της σκέψης και της πνευματικής δράσης του Γιάννη Καράλη. Και τούτη την ώρα στο πρόσωπό του τιμώνται κι αναδεικνύονται οι αρχές και οι αξίες που ο ίδιος πρέσβευε κι υπηρετούσε.
Είναι τιμή μου μεγάλη που το Ανώτατο Πνευματικό μας 'Ιδρυμα μου ζήτησε να μιλήσω για τον κ. Γιάννη. Είχα την καλή τύχη και την ευλογημένη ευκαιρία να υπηρετήσω ως Γραμματέας στο Διοικητικό Συμβούλιο του Φιλοτεχνικού επί 22 χρόνια όσα δηλαδή εκείνος ήταν στο τιμόνι του καθώς, από το 1991 που ανέλαβε την προεδρία, μου ανέθεσε αυτό το καθήκον κι έτσι μυήθηκα στην ιστορική διαδρομή αλλά και στη συνεχή παρουσία και συμβολή του Ομίλου, ο οποίος το 2018 συμπληρώνει έναν αιώνα προσφοράς στον πνευματικό πολιτισμό μας. Σήμερα έχοντας πλέον παραλάβει την σκυτάλη από εκείνον κι έχοντας πλήρη την εικόνα της προσφοράς του θεωρώ ότι όχι μόνον υπήρξε ο μακροβιότερος Πρόεδρος αλλά είχε και την δυνατότητα και τον άπλετο χρόνο να αναπτύξει και να υλοποιήσει – πάντα κατά το μέτρο του δυνατού - το προσωπικό του όραμα για την πνευματική ανέλιξη του τόπου μας. Μέσα από ατελείωτες ώρες συζητήσεων μαζί του διαφαινόταν καθαρά η κοσμοθεωρία του, οι απόψεις του πάντοτε ισχυρά θεμελιωμένες στη βάση των αξιών στις οποίες πίστευε και τις οποίες θεωρούσε ως το σημαντικότερο θεμέλιο του οικοδομήματος της ανθρώπινης προόδου και της εκπλήρωσης του σκοπού της ύπαρξης. Κι ήταν αυτές οι αξίες εκείνες οι πατροπαράδοτες που πάνω τους στηρίχθηκε το θαύμα του Ελληνισμού. Η πατρίδα με την ευρύτερή της έννοια ως λίκνο του απανταχού Ελληνισμού, ο ελληνοχριστιανικός πολιτισμός, η οικογένεια, η φιλία και η ειλικρινής προσφορά. Σ΄ αυτά τα πλαίσια άλλωστε κινήθηκε και η δική του ζωή και παρουσία με τις ποικίλες εκφάνσεις της που άγγιζαν κάθε τομέα με την ίδια γνώση και ευαισθησία. Τα ενδιαφέροντα αυτού του ανθρώπου με την ιωνική καταγωγή η οποία καταύγαζε κάθε σκέψη του υπήρξαν πολλά και ποικίλα, άλλωστε η πολυσχιδής δράση του είναι γνωστή σε όλους καθώς αγωνίστηκε για το ωραίο και το καλό από πολλά μετερίζια. Απόψε όμως θα εστιάσουμε κυρίως στον Φιλοτεχνικό και στο Πανεπιστήμιο που θα μπορούσαμε να πούμε ότι υπήρξαν οι μεγάλοι πνευματικοί του έρωτες. Για τη σχέση του τη βαθειά και πολύχρονη με το Πανεπιστήμιο Αιγαίου μίλησε αναλυτικά ο κοσμήτορας της Σχολής κ. Καρκαζής. Και πιστεύω ειλικρινά ότι η αποψινή ονοματοδοσία του αμφιθεάτρου αποτελεί τιμή αμφίδρομη καθώς από τη μία πλευρά τιμάται ένας άξιος υποστηρικτής της πανεπιστημιακής ιδέας ο οποίος τη στήριξε παντοιοτρόπως, αλλά τιμάται και το ίδιο το Πνευματικό Ίδρυμα καθώς στο πρόσωπο του Γιάννη Καράλη αποτίει φόρο τιμής στις αρχές τις οποίες ο ίδιος πρέσβευε και υπηρετούσε. 
Η μακρόχρονη και τόσο ουσιαστική σχέση του με το Φιλοτεχνικό είναι επίσης γνωστή στους Χίους οι οποίοι όπως ο ίδιος έλεγε υπηρετούν εκτός από τον κερδώο και τον λόγιο Ερμή. Ανατρέχοντας στην ιστορία του Ομίλου μας βρίσκουμε τον νεαρό Γιάννη Καράλη να δίνει την πρώτη του διάλεξη το 1950 με θέμα τον βίο και τη δράση του Αβραάμ Λίνκολν, ενώ ακολούθησαν άλλες τέσσερεις με θέματα που ήδη αποτύπωναν την αγωνία του για την πορεία του ανθρώπου μέσα σ’ ένα κόσμο ταχύτατα εξελισσόμενο αλλά με αβέβαιη πορεία. Το 1959 πρωτοεκλέγεται στο Διοικητικό Συμβούλιο κι έκτοτε αφιερώνει σημαντικό κομμάτι της ζωής και της σκέψης του σε μια διαδρομή προσφοράς που τον έφερε στην επί 22 έτη προεδρία του και που εν πολλοίς ταυτίστηκε με την επίγεια πορεία του και ουσιαστικά τελείωσε μαζί της. Στο μακρόχρονο αυτό διάστημα είχε τη χαρά να παραλάβει το 1996 το Βραβείο της Ακαδημίας Αθηνών και το 1998 το Χρυσό Μετάλλιο της πόλης της Χίου, αλλά και να δεί τον Φιλοτεχνικό να αποκτά πλέον ιδιόκτητη στέγη με την ευγενή δωρεά της κας Πόλυς Κακούλα-Σταμπόλου. Είχε επίσης την ευκαιρία να συμβάλλει με τον προφορικό του λόγο από του βήματος του Φιλοτεχνικού αλλά και με την πένα του με αρκετές εύστοχες παρεμβάσεις στον τύπο της Χίου και όχι μόνον, στη διαμόρφωση και την ανέλιξη του πνευματικού γίγνεσθαι του νησιού.
Κυρίες και κύριοι, 
Στο σημείο αυτό θα ήθελα να δώσω τον λόγο στον ίδιο τον Γιάννη Καράλη. Μέσα από δικά του κείμενα με τα οποία προλόγισε ή έκλεισε κάποιες διαλέξεις εκλεκτών ομιλητών του Φιλοτεχνικού - κι εδώ αναφέρω ότι σκεπτόμεθα να εκδώσουμε κάποια από αυτά τα διαχρονικά του μηνύματα - ας θυμηθούμε ορισμένες σκέψεις και απόψεις του τις οποίες πολλοί ακούσαμε και αποδεικνύονται διαχρονικά τόσον επίκαιρες και τόσον βαθυστόχαστες σε τούτες τις σκοτεινές και δυσοίωνες στιγμές όπου ο άνθρωπος καλείται να αποδείξει ως κύρια ιδιότητά του το «άνω θρώσκειν».

Ακολουθεί ανάγνωση επιλεγμένων αποσπασμάτων.

Σας ευχαριστώ.

Απόσπασμα από προσφώνηση του Γιάννη Καράλη στην Ομηρική Ακαδημία την 1η Ιουλίου 2004

….

Δυστυχώς και εφέτος φθάνουν στ’ αυτιά μας ακοές πολέμων, πληροφορίες για απάνθρωπα βασανιστήρια και η αλληλοεξόντωση να συνεχίζεται με αμείωτη σφοδρότητα και βαρβαρότητα. Οι ανθρωπιστικές αξίες πάνω στις οποίες στηρίξαμε τον πολιτισμό μας  παραγνωρίζονται συστηματικά και κατά συρροήν από τους ηγέτες μας. Ο Δυτικός Πολιτισμός αλλοιώνεται μέρα με τη μέρα με τις πράξεις και ενέργειες των κυβερνήσεών μας, εμφανίζεται μπροστά στους άλλους πολιτισμούς ο κακός δαίμων του κόσμου τούτου.

Η Ευρωπαική Ενωση, εκδηλώνοντας την απόρριψη του παρελθόντος, δεν δέχεται να ονοματίσει στις καταστατικές συνταγματικές της αρχές, τις ρίζες και τα θεμέλια του ευρωπαικού πολιτισμού. Εάν η Ευρωπαική πνευματική ηγεσία δεν αντιδράσει εγκαίρως ενάντια στη σημερινή παρακμή, στα επόμενα χρόνια η απαισιόδοξη προφητεία του Osvald Spengler θα συμπορεύεται με την πραγματικότητα. Θα είναι πρόβλημα κατά πόσον μέσα σε ένα τέτοιο ψυχρό και ουδέτερο περιβάλλον, χωρίς υψηλούς στόχους, αξίες και ιδανικά ο Ευρωπαίος θα μπορέσει να επιβιώσει σαν «Ανθρωπος» και η «Ανθρωπιά» να συνεχίσει να στεγάζεται σε μεταλλαγμένες καρδιές.

Οι χρόνοι δύσκολοι και οι καιροί δεν περιμένουν.

Ο όμορφος ετούτος κόσμος που πλάστηκε για μας και για όσους πέρασαν κα θα έλθουν, έχει νόημα και ομορφιά μόνον όταν αγκαλιάζεται από Ανθρώπους.

Απόσπασμα από προσφώνηση του Γιάννη Καράλη στην Ομηρική Ακαδημία την 12η Ιουνίου 2008
………

Το Ιερό υπερακοντίζει τη φιλοσοφία και οι θρησκείες επιδιώκουν να το πλησιάσουν από ποικίλους δρόμους και ατραπούς. Είναι η Θεία Πνοή, η υπερβατική συνισταμένη όλων των κανόνων της Δημιουργίας. Στην παρακμή όλων των πολιτισμών το Ιερό παραμερίζεται και χλευάζεται. Ακριβώς αυτό παρατηρείται  σήμερα στον σύμπαντα κόσμο.

Η απουσία του Ιερού διαλύει τον κοινωνικό ιστό και για πρώτη φορά αλλοιώνει επικίνδυνα το περιβάλλον. Η ιστορία καταγράφει με αγωνία τα σημερινά γεγονότα. Γιατί γνωρίζει ότι παραβιάζεται καταστροφικά η δεδομένη δομή της Δημιουργίας. Ο πρωτόφαντος αυτός βιασμός των δημιουργικών κανόνων επισύρει ποινή που μπορεί να φθάσει μέχρι τον αφανισμό. Η νύχτα πλανάται και σκορπίζει σκοτεινά συναισθήματα. Δεν γνωρίζω αν θα ξημερώσει.  Όμως θα ήταν σωτήριο εάν όλοι μας ανοίγαμε τα μάτια του νου και της ψυχής μας για να δεχθούμε την ιερή προτροπή που δέχθηκε κάποτε ο ιερός Αυγουστίνος: «Η νυξ προέκοψεν, η δε ημέρα ήγγικεν. Αποθώμεθα ουν τα έργα του σκότους και ενδυσώμεθα τα όπλα του φωτός».

Ομιλία του Καθηγητή κ. Γιάννη Καρκαζή,

Κοσμήτορα της Σχολής Επιστημών της Διοίκησης, με θέμα: 
«Η ανεκτίμητη προσφορά των χορηγών και ευεργετών στο Πανεπιστημίου Αιγαίου»
Αγαπητές κυρίες και κύριοι,

Στο ερώτημα αν θα υπήρχε  Πανεπιστήμιο Αιγαίου (ΠΑ) χωρίς τους Δωρητές και τους Χορηγούς του θα δυσκολευόμουν πολύ να απαντήσω. Στο ερώτημα όμως αν θα μπορούσε να ξεκινήσει να λειτουργεί το ΠΑ το 1985  χωρίς αυτούς θα έλεγα με σιγουριά όχι. Χωρίς αυτούς η λειτουργία του θα μετατίθετο για το απώτερο τότε μέλλον.

Γενικεύοντας τις σκέψεις αυτές, αν δεν υπήρχαν οι Μεγάλοι Δωρητές και Χορηγοί του 18ου και 19ου αιώνα, Ζάππας, Αβέρωφ, Βαρβάκης, Σκυλίτσης, Δρομοκαίτης, Ευγενίδης, Ριζάρης, Σιβιτανίδης, Σίνας, Σισμανόγλου, Συγγρός, Χαροκόπος και άλλοι δεν θα υπήρχαν και τα μεγάλα πνευματικά και φιλανθρωπικά ιδρύματα της Αθήνας, της Κωνσταντινούπολης, της Χίου και άλλων πόλεων της Χώρας.

Ολοι αυτοί, καθώς και οι σημερινοί συνεχιστές τους, είναι συμμέτοχοι σε μια μακραίωνη σκυταλοδρομία κοινωνικής ευθύνης και προσφοράς που ξεκίνησε με τους θεατρικούς Χορηγούς της Κλασσικής Ελλάδας, συνεχίστηκε με τους αφανείς Χορηγούς του Βυζαντινού Αλληλέγγυου και σήμερα συνεχίζεται με τους εκπροσώπους των φορέων δωρεών και χορηγειών της Σχολής Επιστημών της Διοίκησης.

Στη συνέχεια θα αναφερθώ στο χρονικό των Δωρητών και Χορηγών της Σχολής μας. Η πρώτη μεγάλη δωρεά είναι αυτή της Οικογένειας Μιχάλων, το παρακείμενο Μιχάλειο Κτίριο, στο οποίο εγκαταστάθηκε η πρώτη ακαδημαική μονάδα του ΠΑ, το Τμήμα Διοίκησης Επιχειρήσεων. Το Μιχάλειο Κτίριο ανεγέρθηκε σε οικόπεδο 6.5 στρεμμάτων και η συνολική κτιριακή του επιφάνεια ανέρχεται σε 3.100 τ.μ. Το 1985 υπέστη ριζική ανακατασκευή.

Επίσης, το 1985 το σωματείο Φίλοι του Χιώτικου Χωριού προσφέρουν στο νεοιδρυθέν Πανεπιστήμιο το Καρράδειο Κτίριο σε οικόπεδο έκτασης 1.200 τ.μ. και κτιριακής επιφάνειας 1.470 τ.μ. όπου εγκαθίστανται τα γραφεία των καθηγητών και η πρώτη φοιτητική λέσχη.

Την ίδια περίπου περίοδο το Ιερό Τάγμα Αγίου Παντελεήμονος (επί προεδρίας του αείμνηστου Γιάννη Καράλη) προσφέρει το οπτικο-ακουστικό κέντρο του Μιχάλειου Κτιρίου και επίσης ακίνητο στην Αθήνα επί της οδού Βουλγαροκτόνου στο οποίο εγκαθίστανται διοικητικές υπηρεσίες του ΠΑ. Επίσης τα Ηνωμένα Χιακά Σωματεία Αμερικής προσφέρουν στο νεοιδρυθέν Πανεπιστήμιο τον πρώτο εξοπλισμό του σε Η/Υ και συστήματα πυρόσβεσης καλύπτοντας επίσης το κόστος εσωτερικών παρεμβάσεων στο Μιχάλειο Κτίριο.

Το 1995 το Ιερό Τάγμα Αγίου Παντελεήμονος προσφέρει στην Σχολή της Χίου οικόπεδο 11 περίπου στρεμμάτων όπου εγκαθίστανται οι φοιτητικές εστίες της Χίου σε κτιριακές εγκαταστάσεις επιφάνειας 4.600 τ.μ.

Οι μεγάλες δωρεές στη Σχολή της Χίου ολοκληρώνονται με δύο σημαντικότατες προσφορές που αποτέλεσαν έκτοτε το μεγάλο αλλά και ανεκπλήρωτο όραμά μας, το όραμα των Ταμπάκικων. Συγκεκριμένα, η Οικογένεια Λω προσφέρει στο Πανεπιστήμιο έκταση στα Ταμπάκικα επιφάνειας 9 περίπου στρεμμάτων με κτίσματα επιφάνειας 1.000 τ.μ., συνολικής αξίας 734.000 ευρώ. Επίσης, η Οικογένεια Καλαμωτούση προσφέρει στο Πανεπιστήμιο έκταση στα Ταμπάκικα επιφάνειας 11.5 στρεμμάτων με κτίσματα επιφάνειας 5.800 τ.μ., συνολικής αξίας 1.225.000 ευρώ.

Θέλω στο σημείο αυτό να εκφράσω την βαθειά μου λύπη γιατί ως Πανεπιστήμιο δεν καταφέραμε να αξιοποιήσουμε τις δύο αυτές μεγάλες δωρεές και παρ’ ότι η Σχολή της Χίου δεν έχει σχετική ευθύνη να ζητήσω δημόσια συγνώμη στις δύο αυτές οικογένειες αλλά και στην Χιακή Κοινωνία γιατί το όραμα των Ταμπάκικων δεν μπορέσαμε να το κάνουμε πραγματικότητα. Σχετικά με τα παραπάνω, επιθυμώ να υπογραμμίσω το ακόλουθο γεγονός. Κατά την πρώτη μου θητεία ως Κοσμήτορας της ΣΕΔ και συγκεκριμένα στις 12 Μαρτίου 2008 συγκλήθηκε η Γενική Συνέλευση της Σχολής η οποία αποφάσισε ομόφωνα την έκδοση ψηφίσματος το πρώτο τμήμα του οποίου αναφέρει: «Να προχωρήσει κάθε Τμήμα στην αναζήτηση ενδιάμεσων λύσεων για την επίλυση του άμεσου στεγαστικού προβλήματος έως ότου υλοποιηθεί η μεσο-μακροπρόθεσμη προοπτική που στηρίζει η ολομέλεια της Σχολής Επιστημών της Διοίκησης και αφορά στην δημιουργία Πανεπιστημιούπολης στα Ταμπάκικα με στρατηγικό στόχο την οριστική επίλυσή του στεγαστικού προβλήματος».

Είναι πολύ πιθανόν αντικειμενικές δυσκολίες να εμπόδισαν την πραγματοποίηση αυτού του οράματος αλλά από την άλλη μεριά ζούμε σε μια Χώρα που υπερηφανεύεται  ότι πραγματοποιεί τα ακατόρθωτα, μια Χώρα που μπορεί να κάνει τα πάντα για να βρει χρήματα και να τα ξοδεύει σε έργα βιτρίνας ή τη στήριξη του πελατειακού κράτους. Κατά σατανική σύμπτωση, την περίοδο που θα έπρεπε να μπαίνουν τα θεμέλια  της Πανεπιστημιούπολης στα Ταμπάκικα, την περίοδο εκείνη των «λεφτά υπάρχουν» λάμβανε χώρα η περιβόητη «φιέστα» του ΑΘΗΝΑ 2004 όπου δεκάδες εκατ. ευρώ ξοδεύτηκαν σε αμοιβές ειδικών «ημετέρων» συμβούλων, δεξιώσεων και έργων βιτρίνας. Τα 2-3 εκ. ευρώ του έργου των Ταμπάκικων μας μάραναν!

Ζητώ την κατανόησή σας γι’ αυτά που ανέφερα, μπορεί να μην είναι «πολιτικώς ορθά» μα σίγουρα δεν θα ήταν ακαδημαικά ορθό να τα έκρυβα κάτω από το τραπέζι. 

Στη συνέχεια θα αναφερθώ στον άλλο μεγάλο πυλώνα κοινωνικής ευθύνης και προσφοράς, τους Χορηγούς. Στους Χορηγούς που πρόσφεραν και προσφέρουν σημαντικότατη στήριξη στην Φοιτητική Κοινότητα του ΠΑ και της Σχολής μας. Συγκεκριμένα, μια πληθώρα νομικών προσώπων αλλά και ιδιωτών, 3 φορείς του ευρύτερου Δημόσιου Τομέα, 6 ιδρύματα και κληροδοτήματα, 25 εταιρίες του Ιδιωτικού Τομέα, 6 Σωματεία αλλά και 6 ιδιώτες πρόσφεραν τα τελευταία 6 χρόνια υπό μορφή χορηγιών συνολικά το ποσό των 212.000 ευρώ, ένα τεράστιο ποσό για μια τέτοια περίοδο κρίσης.

Ευχαριστούμε τους δωρητές και χορηγούς από καρδιάς για όσα σημαντικότατα προσέφεραν στο Πανεπιστήμιο και τη Σχολή μας. Όπως ευχαριστούμε από καρδιάς την Επιτροπή Στήριξης του Πανεπιστημίου Αιγαίου μέλος και πρόεδρος της οποίας υπήρξε ο Γιάννης Καράλης αλλά και άλλοι εξέχοντες Χιώτες, ακαδημαικοί και επιστήμονες, για τις τεράστιες, παρασκηνιακές πολλές φορές, προσπάθειες να στηρίξουν το Πανεπιστήμιο Αιγαίου από την ίδρυσή του μέχρι και σήμερα.

Θέλω να σας διαβεβαιώσω ότι το Πανεπιστήμιο δεν θα μείνει στην αναθηματική πλάκα. Αυτή είναι μια ελάχιστη συμβολική τιμή σε αυτούς που στήριξαν και στηρίζουν το Πανεπιστήμιο όταν η Πολιτεία ήταν απούσα, εστιάζοντας  την προσοχή της όχι στην χρηματοδότηση στρατηγικών έργων υποδομής στα Ελληνικά Πανεπιστήμια αλλά σε φτηνές ψηφοθηρικές πολιτικές, όπως να μοιράζει εξεταστικές περιόδους και να κομματικοποιεί την συλλογική έκφραση των φοιτητών. 

Η αναθηματική πλάκα θα προβάλει παράδειγμα κοινωνικής ευθύνης και προσφοράς στους φοιτητές, στους καθηγητές και σε όλους όσους επισκέπτονται το Αμφιθέατρο «Γιάννης Καράλης». Να θυμίζει όμως και στους λήπτες αποφάσεων, στους ακαδημαικούς και πολιτικούς άρχοντες ότι έχουν και αυτοί μια ακόμα μεγαλύτερη ευθύνη και υποχρέωση, την ευθύνη να τιμούν τους Δωρητές και Χορηγούς όπως τους αξίζει.

Αγαπητοί Δωρητές και Χορηγοί, 

Κλείνοντας, θέλω να σας διαβεβαιώσω ότι στο υπόλοιπο της θητείας μου θα εργασθώ με τους συναδέλφους μου στη Σχολή της Χίου ώστε να δημιουργηθεί ένα κατάλληλο πλαίσιο συναντίληψης μέσα στο οποίο θα αναπτυχθεί μια διαρκής, λειτουργική και αμοιβαία επωφελής σχέση μεταξύ της Σχολής, όλων Υμών και των Αποφοίτων μας οι οποίοι τόσο ευεργετήθηκαν  από σας.

Ευχαριστώ πολύ

Ομιλία της κ. Μαρίας-Μαρκέλλας Βαρώνη, 

Προέδρου του Σωματείου ‘Φίλοι του Χιώτικου Χωριού’,  με θέμα:

«Η σημασία των χορηγιών στην Παιδεία διαχρονικά»

Ο θεσμός της χορηγίας, καθαρά ελληνικής προέλευσης, όπως όλα σχεδόν τα μεγάλα επιτεύγματα του ανθρωπίνου πνεύματος, συνέβαλε τα μέγιστα στην θεραπεία των κοινωνικών αναγκών, στο χώρο της φιλανθρωπίας, στην εθνική στήριξη, στην εκκλησία, στην παιδεία και στον πολιτισμό.

Το θέμα που θα μας απασχολήσει εστιάζεται στην σημασία των χορηγιών στην παιδεία διαχρονικά, γεγονός, όμως, που έχει ευεργετικό αντίκτυπο και σε πλείστους άλλους τομείς  της ανθρώπινης ζωής.

Από τα βάθη των χρόνων ηχεί η προτροπή του  μεγάλου ρήτορα Δημοσθένη: «Δει γαρ τους ευπόρους χρησίμους ποιείν εαυτούς τοις πολίταις» δηλαδή οι εύποροι, πρέπει, επιβάλλεται να είναι χρήσιμοι στους πολίτες. Και αυτή την προτροπή  ενστερνίσθηκαν στη ροή των αιώνων όλοι οι Έλληνες φιλογενείς, χορηγοί και μεγάλοι ευεργέτες του Έθνους.

Η χορηγία θεσμοθετείται για πρώτη φορά στην Αθηναϊκή Δημοκρατία του Κλεισθένη, στα τέλη του 6ου αιώνα π.Χ. (Claude Mosse, 2000), έφθασε όμως στην πλήρη άνθησή της τον 5ο αιώνα π.Χ., τον χρυσό αιώνα του Περικλή (Πανηγυράκης Γ – Βεντούρα Ζ, 2001), με τα εξής βασικά χαρακτηριστικά: 

Η χορηγία αρχικά αφορούσε αποκλειστικά την οικονομική υποστήριξη των τεχνών και μάλιστα του θεάτρου (Else F.G., 1965). Ετυμολογικά η λέξη συντίθεται από  τις λέξεις χορός + ηγούμαι, χορηγός, λοιπόν,  είναι αυτός που ηγείται του χορού, δηλαδή αυτός που διευθύνει τον χορό, ενώ η λέξη χορηγία αναφέρεται ακριβώς σ’ αυτήν την πράξη.

Από την αρχαιότητα έως σήμερα η χορηγία έχει υποστεί  πολλούς μετασχηματισμούς και εκφράζεται ως φιλανθρωπία, πατρωνία (clientele), ευεργεσία, δωρεά, υποστήριξη. Όλες αυτές είναι εκφάνσεις ως χορηγίες με διαφορετικό περιεχόμενο. 

Ιστορικά η χορηγία ήταν μία από τις τέσσερις λειτουργίες. Οι άλλες τρεις ήταν η γυμνασιαρχία, η τριηραρχία και η εστίαση. Όπως είναι φανερό, στην Αρχαία Αθήνα οι τέσσερις λειτουργίες ήταν ένας τρόπος μεταφοράς πόρων από τον ιδιωτικό τομέα προς την πολιτεία και το κοινωνικό σύνολο, με σκοπό να ενισχυθεί η άμυνα, η διατροφή των απόρων, ο αθλητισμός, οι τέχνες και ο πολιτισμός.
Στην αρχαία Ελλάδα και ειδικά στην αθηναϊκή Δημοκρατία, οι οικονομικοί κανόνες είχαν ανθρωποκεντρικό χαρακτήρα. Πρόοδος δεν σήμαινε επίτευξη προσωπικών στόχων, αλλά συνολική αναβάθμιση της ζωής, της κοινωνίας, της οικονομίας, της παιδείας. Οι χορηγοί ήταν περήφανοι για την προσφορά τους, διότι έχαιραν της αναγνώρισης των συμπολιτών τους. Οι χορηγίες  αποτελούσαν, για τους πλούσιους πολίτες της, μια ιδιαίτερα σοβαρή υπόθεση, που σκοπό και στόχο είχε την συνεισφορά του κάθε πολίτη σε προσδιορισμένες υπηρεσίες στην πόλη. Ήταν  μια δημόσια υποχρέωση, για την οποία σπανίως δυσανασχετούσαν. Βέβαια, όταν δεν υπήρχαν οικειοθελείς χορηγοί, ορίζονταν από το Δήμο με κριτήριο τον πλούτο που διέθετε ο καθένας.  

Σ' ένα από τα χαρακτηριστικότερα κείμενα της αρχαίας ελληνικής διανόησης, τον "Επιτάφιο", ο Περικλής είναι σαφέστατος: «Αγαπάμε το ωραίο στην απλότητα, αγαπάμε τα γράμματα χωρίς όμως να γινόμαστε μαλθακοί. Τον πλούτο πιο πολύ τον έχουμε ως ευκαιρία για έργα, παρά ως αφορμή για καύχημα». 

Στην αρχαία Αθήνα οι χορηγοί, οι πλούσιοι της πόλης, με δικά τους έξοδα πλήρωναν χοροδιδασκάλους που μάθαιναν στους νέους χορό και τραγούδι λυρικών ποιημάτων, τα οποία και παρουσίαζαν στα θέατρα και στις διάφορες εορτές όπως Παναθήναια, Ελευσίνια Μυστήρια, Διονύσια ή τα Ανθεστήρια. 
Η χορηγία ήταν υποχρεωτική δια νόμου και οι 120 πιο εύποροι πολίτες ανελάμβαναν όλα τα έξοδα της εκδήλωσης. Ήταν ‘ιερά πρόσωπα’ καθ' όλη τη δωδεκάμηνη διάρκεια της χορηγίας τους. Αυτή η τιμή της πολιτείας και των υπολοίπων πολιτών προς το πρόσωπό τους, ήταν και το μοναδικό αντιστάθμισμα της πολιτείας προς τον χορηγό για την προσφορά του. Έντονη ήταν και η άμιλλα μεταξύ των χορηγών, για την παρουσίαση της λαμπρότερης εκδήλωσης, που αντανακλούσε σε ολόκληρη τη φυλή του νικητή-χορηγού.

Η χορηγία από λειτουργικής πλευράς, υποκαθιστά την κρατική μέριμνα και χρηματοδότηση κυρίως στον πολιτιστικό και παιδευτικό τομέα, αλλά και σε άλλους τομείς κοινωνικού περιεχομένου.
Ο θεσμός της χορηγίας εξαπλώθηκε προοδευτικά από την Αθήνα στην Αίγινα, τη Θήβα, τον Ορχομενό και άλλες ελληνικές πόλεις, καθώς και στα παράλια της Μικράς Ασίας, όπου, όμως, ο θεσμός λειτούργησε σε εθελοντική βάση, όπως λειτουργεί και σήμερα. Ο θεσμός αρχίζει να εκφυλίζεται τον 4ο αιώνα π.Χ. και φαίνεται να χάνεται στα ελληνιστικά χρόνια.

Υπάρχουν πληροφορίες  ότι η χορηγία εξακολουθούσε και στα Ρωμαϊκά χρόνια. Οι εύποροι αναλάμβαναν τα έξοδα της συντήρησης της τιμητικής φρουράς των ρωμαϊκών πόλεων, των θυσιών και της αγοράς βιβλίων για την βιβλιοθήκη του εφηβικού σώματος. (Μαντάς Κ, 1997 & 1999).

Κατά τη διάρκεια της βυζαντινής περιόδου πολλά έργα τέχνης παραγγέλλονταν από πιστούς για προστασία, αφού οι άνθρωποι της βυζαντινής εποχής πίστευαν ότι το εικαστικό έργο ταυτιζόταν με το πρωτότυπό του, με κάποιο υπερφυσικό τρόπο. Τα έργα τέχνης ήταν γενικά ιδιαίτερα ακριβά, έτσι σε πολλές περιπτώσεις το  τίμημα για την παραγγελία ενός έργου τέχνης το αναλάμβαναν, από κοινού, οι κάτοικοι μιας ολόκληρης πόλης ή κάποιο μέλος της υψηλής βυζαντινής κοινωνίας, ή ακόμα καλύτερα, ο ίδιος ο αυτοκράτορας, ως σύμβολο υπενθύμισης μιας πολύ σημαντικής στιγμής της ιστορίας τους (Τζ. Αλμπάνη, 1999). 

Στο Βυζάντιο οι χορηγοί φρόντιζαν ιδιαίτερα την παιδεία και την πνευματική καλλιέργεια με την χορηγία χρημάτων για βιβλία, για συγγραφή κωδίκων, πρακτική που διέσωσε τον πλούτο της αρχαιοελληνικής διανόησης, ώστε να κυκλοφορούν εγχειρίδια με ποικίλο περιεχόμενο, θεολογικό και φιλοσοφικό. Πριν την εφεύρεση της τυπογραφίας, η αντιγραφή κωδίκων υπήρξε κοπιαστική και χρονοβόρα εργασία με υψηλό κόστος, συνεπώς αποτέλεσε χορήγημα προσώπων, που κατέβαλλαν την δαπάνη για διάφορους λόγους, και είναι πρόσωπα της Εκκλησίας, αυτοκράτορες και άτομα του περιβάλλοντός τους, χορηγοί από την στρατιωτική και πολιτική ζωή, επαγγελματίες και άλλοι, που επέλεξαν να παραμείνουν άγνωστοι, οι οποίοι μερίμνησαν για την αντιγραφή κειμένων και στη συνέχεια τα δώρισαν σε ιδρύματα της Αυτοκρατορίας. 

Το θέμα εξετάζεται με βάση χρονολογημένα σημειώματα ελληνικών κωδίκων (9ος – 15ος αι.). Σημαντικό ερευνητικό υλικό υπάρχει για το θέμα αυτό στο ερευνητικό πρόγραμμα του Τμήματος Ιστορίας και Αρχαιολογίας του Πανεπιστημίου Αθηνών (ΕΚΠΑ) και ειδικότερα στο Εργαστήριο Ψηφιακής Αποτύπωσης του Δημοσίου και Ιδιωτικού βίου των Βυζαντινών. 

Την περίοδο της οθωμανικής αυτοκρατορίας, η ανάγκη για πνευματική και οικονομική ανάπτυξη και  για πνευματική αναβάθμιση του Γένους ώθησε, τότε, την Εκκλησία, αλλά και πολλούς εύπορους Έλληνες, να δραστηριοποιηθούν για την ίδρυση σχολείων, τη μισθοδοσία εκπαιδευτικών, αλλά και την παροχή οικονομικής αρωγής σ’ εκείνους που είχαν μεγαλύτερη ανάγκη. Έλληνες της διασποράς πρωταγωνιστούν στο κίνημα του Νεοελληνικού Διαφωτισμού, στην ανέγερση σχολείων, την αποστολή βιβλίων, τη χορήγηση υποτροφιών.

Στην νεότερη Ελλάδα ο θεσμός της χορηγίας γνωρίζει ανάπτυξη. Οι μετανάστες  που είχαν εγκατασταθεί στην Αίγυπτο, την Ιταλία, την Μεσόγειο εκδήλωναν έντονο ενδιαφέρον για την ανέγερση εκκλησιών, θεσμοθέτηση υποτροφιών, χρηματοδότηση εκπαιδευτικών ιδρυμάτων.

Σήμερα η χορηγία είναι απολύτως προαιρετική, καλύπτει δε κάθε μορφής οικονομική ενίσχυση προς  οποιονδήποτε τομέα κοινωνικού και παιδευτικού περιεχομένου. Το μοναδικό αντιστάθμισμα, το μόνο αντάλλαγμα για τον χορηγό ήταν και είναι αποκλειστικά και μόνο η «τιμητική» πίστωσή του από την πολιτεία και την κοινωνία, για την κοινωνική ευποιΐα του.
Οι χορηγοί που προσφέρουν σήμερα  στο κοινωνικό σύνολο,  φυσικά πρόσωπα, επιχειρηματίες, ιδρύματα, νομικά πρόσωπα και ιδιώτες, που προσφέρουν χρήματα ή/και περιουσιακά τους στοιχεία, είναι και αποκαλούνται ευεργέτες ή δωρητές.

Σ’ ολόκληρο τον Ελλαδικό χώρο, αλλά ιδιαιτέρως στην γενέτειρα μας Χίο , στα Ψαρά και στις Οινούσσες, μεγάλοι Εθνικοί ευεργέτες προσέφεραν στην παιδεία στην Εκκλησία, στην κοινωνία. Αρκετά από τα έργα αυτά ακόμη και σήμερα δεσπόζουν στον Ελληνικό χώρο, μεταλαμπαδεύοντας τον ψυχικό πλούτο των Ελλήνων ευεργετών, και την αμέριστη αγάπη και γενναιοδωρία τους προς την παιδεία και εν γένει τον Ελληνικό πολιτισμό. 

Κατά τον 18ο αι., όταν με το εμπόριο και τη διασπορά του ελληνισμού στο εξωτερικό άρχισε να σχηματίζεται μια τάξη πλουσίων, χρονολογούνται οι πρώτες δωρεές για κοινωφελείς σκοπούς στην τουρκοκρατούμενη πατρίδα· τότε η έννοια του δωρητή πήρε τη διάσταση του ευεργέτη. Τα κοινωνικά κηρύγματα, που κυριαρχούσαν στην Ευρώπη, τόνωσαν ακόμα περισσότερο τις συγκεκριμένες αντιλήψεις των χριστιανών Ελλήνων. Έτσι, η προσφορά των εύπορων πήρε και ευρύτερο κοινωνικό νόημα, που ενίσχυε το φιλάνθρωπο ρεύμα στην υπόδουλη χριστιανοσύνη. Αυτό το ρεύμα βοήθησε έπειτα και στην προσφορά, για καθαρά εθνικούς, απελευθερωτικούς σκοπούς, το Γένος. 
Μετά την απελευθέρωση, το ρεύμα αυτό, έχοντας λάβει πλέον ένα διαφορετικού χαρακτήρα νόημα, θα βοηθούσε πολύ το νεότερο ελληνικό κράτος, τα δημόσια οικονομικά του οποίου δεν επαρκούσαν για την πραγματοποίηση έργων κοινής ωφελείας. Σε όλη αυτή τη μακρά πορεία του Γένους, αναδείχτηκαν μεγάλοι και σπουδαίοι εθνικοί ευεργέτες, τα ονόματα των οποίων έχουν συνδεθεί στενά με την ιστορία της νεότερης Ελλάδας.

Από τον ευρύ αυτόν κύκλο των Ελλήνων, που αξίζουν τον τίτλο του εθνικού ευεργέτη, πρέπει να μνημονευθούν ιδιαίτερα ο Κερκυραίος Θωμάς Φλαγγίνης και ο Βεροιώτης Ιωάννης Κωττούνιος, ιδρυτές των ομώνυμων φροντιστηρίων (σχολείων) στη Βενετία και στην Πάντοβα της Ιταλίας, αντίστοιχα, ο Μανωλάκης Καστοριανός, ανακαινιστής της πατριαρχικής σχολής της Κωνσταντινούπολης (1661) και ιδρυτής σχολείων στην Άρτα, στο Αιτωλικό, στην Καστοριά και στη Χίο, και οι Ηπειρώτες Ιωάννης και Λάμπρος Μαρούτσης (ή Μαρούσης), Ζώης Καπλάνης και οι αδελφοί Ζωσιμάδες, ιδρυτές των ομώνυμων ανώτερων σχολών που λάμπρυναν τα Ιωάννινα όλο τον 18ο και τις αρχές του 19ου αι. (Μαρουτσαία, Καπλάνειος, Ζωσιμαία Σχολή). 
Η παιδεία ήταν πάντα ο κυριότερος στόχος των δωρεών και κληροδοτημάτων των εθνικών ευεργετών  και μετά τη σύσταση του ελληνικού κράτους. Είναι γνωστό ότι τα κτίρια και ο εξοπλισμός των σπουδαιότερων εκπαιδευτικών και πνευματικών ιδρυμάτων της χώρας οφείλονται, κατά μεγάλο μέρος, σε τέτοιου είδους χορηγίες: Πανεπιστήμιο Αθηνών (δωρεές Δόμπολη, Τοσίτσα, Βερναρδάκη κ.ά.), Εθνικό Μετσόβιο Πολυτεχνείο (δωρεές Τοσίτσα, Στουρνάρα, Αβέρωφ), Ακαδημία Αθηνών (δωρεά Σίνα), Πάντειος Σχολή Πολιτικών Επιστημών (δωρεά Πάντου), Ριζάρειος Εκκλησιαστική Σχολή (δωρεά αδελφών Ριζάρη), Βαρβάκειο λύκειο (δωρεά Βαρβάκη), Φιλεκπαιδευτική Εταιρεία-Αρσάκειο (δωρεά Αρσάκη), Στρατιωτική Σχολή Ευελπίδων (δωρεά Αβέρωφ), Μαράσλειος Παιδαγωγική Ακαδημία (δωρεά Μαρασλή), Ωδείο Αθηνών (δωρεές Αριστάρχη και Αβέρωφ), Εθνική Βιβλιοθήκη (δωρεά αδελφών Βαλλιάνων), Γεννάδειος Βιβλιοθήκη (δωρεά Γενναδίου), Δημοτικό θέατρο Αθηνών και Μουσεία Ολυμπίας και Δελφών (δωρεά του Χιώτη Συγγρού), Μουσείο Μπενάκη, Μπενάκειος Βιβλιοθήκη και Φυτοπαθολογικό Ινστιτούτο Κηφισιάς (δωρεά Εμμανουήλ Μπενάκη), Δημοτικό Θέατρο Αθήνας (δωρεά Αβέρωφ), Ζάππειο Μέγαρο (δωρεά εξαδέλφων Ζάππα), Αστεροσκοπείο (δωρεά Σίνα). Εκτός από αυτά, δημιουργήθηκαν πολλά άλλα μικρότερης ακτινοβολίας ιδρύματα (γυμνάσια, παρθεναγωγεία, σχολές κ.ά.) που οφείλουν την ύπαρξή τους στην πρωτοβουλία διαφόρων εθνικών ευεργετών. 
Επίσης, σημαντικές δωρεές έγιναν υπέρ κοινωφελών ιδρυμάτων και γενικότερα υπέρ κοινωνικών σκοπών: νοσοκομεία (Γεώργιος Σταύρου, Συγγρός, Δρομοκαΐτης κ.ά.), ορφανοτροφεία (Σταύρου, Χατζηκώστας), φυλακές (Αβέρωφ, Συγγρός), υπέρ της Επιτροπής Ολυμπιακών Αγώνων (Ζάππας), του Παναθηναϊκού Σταδίου και του πολεμικού στόλου (Αβέρωφ), της Εθνικής Τράπεζας (Σταύρου, Σίνας), της ανέγερσης του μητροπολιτικού ναού της Αθήνας (Σίνας) κλπ. 
Αλλά και πέρα από τα σύνορα του ελληνικού κράτους, στον χώρο του  αλύτρωτου και του απόδημου ελληνισμού, διάφοροι εθνικοί ευεργέτες κληροδότησαν τεράστια χρηματικά ποσά υπέρ ιδρυμάτων που απέβλεπαν στη συντήρηση και στην ενίσχυση της εθνικής συνοχής. 

Έτσι, ο Τοσίτσας, ο Στουρνάρας, και ιδίως ο Αβέρωφ, μερίμνησαν όχι μόνο για την ιδιαίτερη πατρίδα τους, το Μέτσοβο, αλλά και για τα ποικίλα ιδρύματα της ελληνικής κοινότητας της Αλεξάνδρειας, στην οποία έζησαν και πλούτισαν. 
Ο Κωνσταντίνος Ζάππας ίδρυσε το ιστορικό Ζάππειο Παρθεναγωγείο της Κωνσταντινούπολης (1875) και δεκάδες άλλα σχολεία στην Ήπειρο και στη Θράκη. Σχολεία ίδρυσε και ο Μαρασλής στην Οδησσό, στην Κωνσταντινούπολη, στη Φιλιππούπολη, στη Θεσσαλονίκη και στην Κέρκυρα. Κληροδότημα υπήρξε επίσης το Ζωγράφειο Γυμνάσιο της Κωνσταντινούπολης, με δαπάνες του Χρηστάκη Ζωγράφου, που ήταν επίσης και ο πρώτος αθλοθέτης των διαγωνισμών για τη συλλογή γλωσσικού και λαογραφικού υλικού από τον χώρο του αλύτρωτου ελληνισμού.

Οφείλουμε να αναφέρουμε την τεράστια προσφορά στην παιδεία του Εθναποστόλου και Φωτιστή του Γένους Κοσμά του Αιτωλού, ο οποίος καλλιεργεί τα γράμματα και την παιδεία και ιδρύει 247 σχολεία όπου εδιδάσκοντο τα ελληνόπουλα ελληνικά και γραφή.

Στην γενέτειρα μας τη Χίο ο Μέγας Διδάσκαλος του Γένους Αδαμάντιος Κοραής φροντίζει όσο λίγοι την παιδεία,  τόσο με την εκδοτική και  συγγραφική του παραγωγή, όσο και με την συντονισμένη του δράση στην παιδευτική προσπάθεια των συγχρόνων του Ελλήνων λογίων.  Διαθέτει ένα μεγάλο και αξιόλογο αριθμό βιβλίων στην βιβλιοθήκη, που φέρει το όνομά του, πιστεύοντας ότι οι διδάσκαλοι χωρίς βιβλία δε μπορούν να ωφελήσουν τους μαθητές τους. Εκτός των βιβλίων που κληροδότησε, φρόντισε ακόμη να εγκαταστήσει και τυπογραφείο  στην ιστορική Σχολή. 
Χίοι, Οινούσσιοι και Ψαριανοί κτίζουν σχολεία, καθιερώνουν υποτροφίες και βραβεία σε μαθητές και σπουδαστές Ανωτέρων και Ανωτάτων Σχολών, κτίζουν Στάδια, Ορφανοτροφεία με  Σχολεία, Βιβλιοθήκες, Σχολές Τεχνικές και  Οικοκυρικές, Σχολές Πλοιάρχων,  Μηχανικών, Ασυρματιστών, Ναυτικά Λύκεια, Οικοτροφεία, Πνευματικά κέντρα, Μουσεία με σκοπό την ανάπτυξη της παιδείας και του πολιτισμού. Το Πανεπιστήμιο Αιγαίου στη Χίο αποτελεί δημιούργημα της αγάπης Χίων ευεργετών και δωρητών.
Στη σύντομη αυτή απαρίθμηση δεν είναι δυνατό να μνημονευτούν όλα τα ονόματα των συμπατριωτών μας ευεργετών και ιδρυτών σχολείων και ευαγών ιδρυμάτων, όμως όλα αυτά αποτελούν μνημείο έκφρασης της αγάπης των προς τον ευρύτερο ελληνισμό. 

Η ελληνική ψυχή ανά τους αιώνες μεγαλούργησε επιδεικνύοντας δείγματα μεγαλοψυχίας, γενναιοδωρίας, υπερβάσεως του «εγώ», αλτρουισμού και αυτοθυσίας. Αυτές οι υψηλές αξίες και τα ιδανικά του Έλληνα δίδουν νόημα στην ύπαρξή του, συνυφαίνονται στενά με την ταυτότητά του και αποτελούν αναπόσπαστο τμήμα της εθνικής του κληρονομιάς. 
Ο Άγιος Γρηγόριος ο Ναζιανζηνός χαρακτηρίζει την ‘παίδευσιν’ ως «πρώτιστον των παρ’ ημίν αγαθών». Από την παιδεία εξαρτάται το μέλλον του κόσμου.

Και είναι, πράγματι, άξιοι επαίνων οι άνθρωποι αυτοί, που δίδαξαν με το δικό τους τρόπο την προσφορά και φρόντισαν για την μεταλαμπάδευση της γνώσης  και τον εξωραϊσμό της ψυχής των μαθητών και των σπουδαστών. Τους αξίζει η ευγνωμοσύνη μας, η αγάπη μας και ο σεβασμός μας.

Σας ευχαριστώ!

